“เสี่ยป๋อง” ปฏิเสธข่าวลือเข้าซื้อหุ้น PAE
นายวัชระ แก้วสว่าง หรือ “เสี่ยป๋อง” ปฏิเสธข่าวลือเข้าซื้อหุ้น PAE หลังมีข่าวว่าตนเข้าเก็บ PAE 20-40 ล้านหุ้น โดยเสี่ยป๋องแจงว่ายังงงกับข่าวเนื่องจากไม่ได้เข้าเล่นหุ้นตัวนี้นานมากแล้ว
22 ก.ย. 2558

ผู้สื่อข่าวรายงานว่า นายวัชระ แก้วสว่าง หรือ เสี่ยป๋อง นักลงทุนรายใหญ่ ได้ออกมาปฏิเสธข่าวลือ กรณีที่มีกระแสข่าวจากเว็บไซต์แห่งหนึ่งรายงานว่า ตนได้เข้าไปซื้อหุ้นบริษัท พีเออี (ประเทศไทย) จำกัด (มหาชน) หรือ PAE เมื่อเร็วๆ นี้ประมาณ 20-40 ล้านหุ้น เนื่องจากเห็นว่าราคาหุ้นปรับลงมาในระดับที่น่าสนใจ จึงน่าซื้อเก็บไว้เก็งกำไร เพราะเมื่อหลายปีที่ผ่านมาได้เคยซื้อหุ้นดังกล่าวและขายทำกำไรไปเมื่อ 2 ปีที่แล้ว ตอนนั้นขายไปที่ราคาประมาณ 3 บาทกว่า ขายหมดพอร์ตประมาณ 80 ล้านหุ้น
“ช่วงเช้าวันนี้มีน้องๆในกลุ่มไลน์ส่งข่าวนี้มาให้ผม ผมนั่งอ่านแล้วก็งงว่าเป็นไปไม่ได้ ผมไม่ได้เล่นหุ้นตัวนี้มานานมากแล้ว” นายวัชระ กล่าว
พร้อมทั้งฝากนักลงทุนให้ระมัดระวังข้อมูลข่าวสารให้ดี ต้องกลั่นกรอง และพิจารณาก่อนจะเข้าลงทุน ว่ามีความจริง และถูกต้องในเนื้อหามากน้อยแค่ไหน